Ondersoek ná berigte van mishandeling by leërskoolArgieffoto “Minister Nosiviwe Mapisa-Nqakula wil dit graag duidelik stel dat geen vorm van mishandeling op militêre basisse geduld sal word nie,” het Joy Nonzukiso Peter, woordvoerder van die departement, in ‘n verklaring gesê. Volgens Peter is daar bewerings dat rekrute by die infanterieskool mishandel word. “Minister Mapisa-Nqakula veroordeel ten sterkste die fisiese en sielkundige mishandeling van rekrute. Verder het die minister belowe om te verseker dat daar streng opgetree sal word teen die oortreders. Die mees onlangse bewerings sal voorkeur geniet in die ondersoek.” Peter het gesê Temba Matanzima, die militêre ombudsman, het verlede jaar ŉ ondersoek van stapel gestuur ná klagtes van soldate ontvang is. Matanzima het verskeie voorstelle gemaak na afloop van die ondersoek. “Die voorstelle is aan die hoof van die Suid-Afrikaanse Nasionale Weermag oorhandig vir implementering. Die aanbevelings wat in die verslag vervat is, is sedertdien geïmplementeer,” het Peter gesê. “Minister Mapisa-Nqakula is dus heeltemal ontnugter met die onlangse bewerings van fisiese mishandeling en verbale aanranding by die genoemde infanterieskool.”